
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti,  23.09.2008

Nr.  PLx. 45/2008


RAPORT

asupra reexaminării Legii privind completarea art. 28 
din Legea audiovizualului nr. 504/2002

Comisia juridică, de disciplină şi imunităţi, în temeiul art.134 alin.(1) din Regulamentul Camerei Deputaţilor, republicat, a fost sesizată spre dezbatere în fond, cu proiectul de Lege privind completarea art. 28 din Legea audiovizualului nr. 504/2002, aflat în reexaminare în condiţiile art.146 lit.a) din Constituţia României, republicată, ca urmare a Deciziei Curţii Constituţionale nr.857 din 9 iulie 2008, publicată în Monitorul Oficial al României, Partea I, nr.535 din 16 iulie 2008.
În data de 15.04.2008, Camera Deputaţilor a respins propunerea legislativă, în calitate de primă Cameră sesizată.
Senatul a adoptat propunerea legislativă în data de 25 iunie 2008.

Proiectul de lege a fost supus controlului Curţii Constituţionale, înainte de promulgare, la sesizarea unui număr de 53 deputaţi.
      Prin Decizia nr. nr.857 din 9 iulie 2008, publicată în Monitorul Oficial al României, Partea I, nr.535 din 16 iulie 2008, Curtea Constituţională a constatat că Legea privind completarea art. 28 din Legea audiovizualului nr. 504/2002 este neconstituţională din următoarele considerente: 
Legea privind completarea art. 28 din Legea audiovizualului nr. 504/2002 încalcă prevederile  art. 31 alin. (1) şi (4) din Constituţia României, republicată, cu privire la dreptul la informaţie. În legătură cu critica de neconstituţionalitate a prevederilor art. 31 alin. (1)-(4), Curtea Constituţională apreciază că orice persoană are dreptul de a fi informată prompt şi clar, de a primi informaţii pe cale audio sau audiovizuală cu privire la orice problemă sau eveniment de interes public. Potrivit textului de lege criticat, programele de ştiri ale posturilor de televiziune şi radio sunt supuse, în prealabil, unui control pentru diferenţierea ştirilor pozitive de cele negative şi stabilirea unei ponderi egale la difuzarea acestora, însă acest text nu are motivaţia unui interes public justificat, cu semnificaţie pentru viaţa locală ori naţională, care să conducă la partajarea ştirilor în pozitive şi negative. Curtea Constituţională apreciază că această dispoziţie legală poate duce la manipularea populaţiei prin selectarea  subiectivă a informaţiilor sau pur şi simplu prin neinformare care, în acest fel, duce la privarea acesteia de posibilitatea de a lua cunoştinţă de anumite evenimente, ceea ce nu este permis într-o societate democratică.
Potrivit art.147 alin.(2) din Constituţia României, republicată, Parlamentul este obligat să reexamineze dispoziţiile declarate neconstituţionale înainte de promulgarea legii, pentru punerea lor de acord cu decizia Curţii Constituţionale.

În conformitate cu prevederile art. 61 din Regulamentul Camerei Deputaţilor, membrii Comisiei  au examinat legea mai sus menţionată în  şedinţa din   23 septembrie 2008.

                Din numărul total de 29 membri ai Comisiei juridice, de disciplină şi imunităţi au participat la şedinţă 22 deputaţi.

       Cu prilejul dezbaterilor Comisia  a constatat că prevederile legii sunt neconstituţionale.

     În urma dezbaterii, membrii Comisiei au hotărât, cu majoritate de voturi (o abţinere), să propună plenului Camerei Deputaţilor respingerea legii privind completarea art. 28 din Legea audiovizualului nr. 504/2002.
 Proiectul de lege face parte din categoria legilor organice, la fel cu legea asupra căreia intervine.

                   VICEPREŞEDINTE ,                                SECRETAR,                                                                                                                                                                                                                 
                     Florin IORDACHE                                George BĂEŞU
Consilier, Paul Şerban

